Švyturys-Utenos alus

UAB „Švyturys-Utenos alus“ – didžiausia Lietuvos gėrimų pramonės įmonė, kurią sudaro didžiausios šalyje alaus daryklos: Klaipėdos „Švyturys“ ir „Utenos alaus darykla“ bei specializuoti padaliniai visoje šalyje.

„Švyturys – Utenos alus“ per 2014 m. pardavė 185,06 mln. litrų alaus, įmonės apyvarta siekė 490,33 mln. Lt (142,01 mln. EUR).

1999 m. didžiąją dalį pirmaujančių Lietuvos alaus daryklų akcijų įsigijo Danijos bendrovė „Carlsberg A/S“, ketvirta pagal dydį alaus gamybos kompanija pasaulyje. Nuo 2008 m. UAB „Švyturys-Utenos“ alus yra sudėtinė „Carlsberg Group“ dalis.

Istorija 
1784 m. Klaipėdoje įkurta „Švyturio“ alaus darykla. 1977 m. Utenoje pradėjo veikti „Utenos“ alaus darykla.

1997 m. koncernas „Baltic Beverages Holding“, kurį tuo metu valdė Suomijos „Hartwall“ ir Norvegijos „Orkla“, įsigijo kontrolinį „Utenos alaus“ daryklos akcijų paketą. BBH tuo metu jau valdė „Kalnapilio“ daryklą Panevėžyje. 1999 m. „Carlsberg A/S“ įsigijo 95 proc. AB „Švyturys“ akcijų. Tais pačiais metais „Švyturys“ tapo pagrindiniu Lietuvos krepšinio rinktinės rėmėju. 2000 m. „Carlsberg A/S“ susijungė su Norvegijos „Orkla“ ir taip ėmė kontroliuoti tris didžiausias Lietuvos alaus daryklas – „Švyturį“, „Kalnapilį“ ir „Utenos alų“. 2001 m. Lietuvos konkurencijos tarybos pavedimu BBH pardavė „Kalnapilį“ Danijos įmonei „Danish Brewery Group“ (dabar „The Royal Unibrew“). 2001 m. BBH sujungė „Švyturį“ ir „Utenos alų“, įkurdamas naują kompaniją AB „Švyturys-Utenos alus“. 2003 m. AB „Švyturys-Utenos alus“ kompanija buvo reorganizuota į UAB „Švyturys-Utenos alus“. 2004 m. „Švyturys-Utenos alus“ pasirašė ilgametę paramos Lietuvos olimpiniam komitetui sutartį. 2006 m. „Švyturys-Utenos alus“ tapo tarptautinio susitarimo „Global Compact“ nariu. 2008 m. „Carlsberg Group“ išpirko Didžiosios Britanijos kompanijos „Scottish&Newcastle“ dalį BBH koncerne ir tapo kontrolinio UAB „Švyturio-Utenos alaus“ įmonės akcijų paketo savininke.

Produkcija 

UAB „Švyturys-Utenos alus“ gaminama produkcija: alus, alaus kokteiliai, sidras, alkoholiniai kokteiliai, geriamasis vanduo, gaivieji gėrimai, gira.

UAB „Švyturys-Utenos alus“ prekiniai ženklai:

Apdovanojimai, įvertinimas 
 Pagal 2004 m. „AC Nielsen“ tyrimus, „Švyturys“ ir „Utenos“ išrinkti stipriausiais ir labiausiai pasididžiavimo vertais nacionaliniais alaus pramonės prekių ženklais.
 2011 m. rinkos tyrimų bendrovės „Spinter tyrimai“ atlikto tyrimo duomenimis, maisto ir gėrimų gamybos sektoriuje įmonė „Švyturys-Utenos alus“ pripažinta turinti geriausią reputaciją.
 2011 m. UAB „Švyturys-Utenos alus“ jaunimo išrinktas patraukliausiu šalies darbdaviu pramonės ir gamybos sektoriuje.
 Nacionaliniuose atsakingo verslo apdovanojimuose 2011 m. UAB „Švyturys-Utenos alus“ suteiktas „Metų aplinkosaugos įmonės“ apdovanojimas už puikius energetinių išteklių taupymo ir taršos mažinimo rezultatus bei įmonės darbuotojų ir klientų įtraukimą į aplinkosaugines iniciatyvas.
 2012 m. „Spinter tyrimai“ atlikto tyrimo duomenimis, UAB „Švyturys-Utenos alus“ geriausią reputaciją turinčių šalies įmonių sąraše užėmė antrą vietą.
 2013 m. „Spinter tyrimai“ duomenimis, UAB „Švyturys-Utenos alus“ yra labiausiai atpažįstama ir vertinama Lietuvos sporto rėmėja.
 2013 m. „Švyturys-Utenos alus“ CV.lt ir „Verslo žinių“ atliktame tyrime „Geidžiamiausias darbdavys" išrinktas į patraukliausių darbdavių šalyje „Top10“ dešimtuką, tarp maisto ir gėrimų pramonės įmonių užėmė pirmąją vietą.

Nuorodos 
 www.carlsberggroup.com
 www.svyturys.eu
 www.svyturys.lt
 www.utenosalus.lt

Šaltiniai 

Lietuvos alkoholinių gėrimų bendrovės